สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 25 พ.ค.58
25 พ.ค. 2558

– ปิดตลาดเย็นนี้ เงินเยนอยู่ที่ระดับ 121.52/54 เยน/ดอลลาร์ จากช่วงเช้าที่ระดับ 121.67 เยน/ดอลลาร์
– ส่วนเงินยูโร อยู่ที่ระดับ 1.076/0979 ดอลลาร์/ยูโร จากช่วงเช้าที่ระดับ 1.0683 ดอลลาร์/ยูโร
– ดัชนี SET ปิดวันนี้ที่ระดับ 1,508.16 ลดลง 15.70 จุด หรือ 1.03% โดยมีมูลค่าการซื้อขาย 27,733 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 952.12 ล้านบาท (SET+MAI)
 
– สภาอุตสาหกรรมแห่งประเทศไทย (ส.อ.ท.) เปิดเผยว่า ดัชนีความเชื่อมั่นภาคอุตสาหกรรมเดือนเม.ย.58 อยู่ที่ระดับ 86.2  ลดลงจากระดับ 87.7 ในเดือนมี.ค.58 โดยปรับตัวลดลงต่อเนื่องเป็นเดือนที่ 4 และต่ำสุดในรอบ 7 เดือน นับตั้งแต่เดือนต.ค.57
ปัจจัยลบที่ส่งผลต่อความเชื่อมั่นของผู้ประกอบการ ได้แก่ ความกังวลเกี่ยวกับการชะลอตัวของเศรษฐกิจไทย และปัญหาภัยแล้ง ส่งผลต่อการบริโภคและการใช้จ่ายโดยเฉพาะในภาคเกษตร สะท้อนจากดัชนียอดคำสั่งซื้อและยอดขายภายในประเทศปรับตัวลดลงต่อเนื่องจากเดือนก่อนหน้า ก่อให้เกิดความเสี่ยงต่อสภาพคล่องของการดำเนินกิจการ โดยเฉพาะภาคอุตสาหกรรมขนาดกลางและขนาดย่อม
– สำนักงานคณะกรรมการพัฒนาเศรษฐกิจและสังคมแห่งชาติ (สศช.) เปิดเผยรายงานภาวะสังคมไทย ไตรมาส 1/58 พบว่า แนวโน้มหนี้สินครัวเรือนชะลอตัวลง โดยสิ้นไตรมาส 1/58 ยอดคงค้างสินเชื่อเพื่อการอุปโภคบริโภคส่วนบุคคลของธนาคารพาณิชย์เพิ่มขึ้น 7.6% ชะลอตัวลงเมื่อเทียบกับการเพิ่มขึ้น 10.7% ในไตรมาสเดียวกันปีที่แล้ว
โดยหนี้สินที่ที่ก่อให้เกิดสินทรัพย์ และกึ่งสินทรัพย์(ที่ดิน ที่อยู่อาศัย และรถยนต์-รถจักรยานยนต์) เพิ่มขึ้น 5.9% ชะลอตัวลงเมื่อเทียบกับการเพิ่มขึ้น 8.5% ในช่วงเดียวกันปีที่แล้ว สำหรับหนี้เพื่อการบริโภคอื่นเพิ่มขึ้น 12.4% ชะลอลงจาก 17.6% ในช่วงเดียวกันปีที่แล้ว
– หอการค้าไทย จัดการประชุมใหญ่หอการค้าภาค 5 ภาค ประจำปี 2558 พบว่าตามข้อเท็จจริงแล้วมีข้อมูลจากหลายๆ หน่วยงาน ได้เริ่มส่งสัญญาณว่า ภาพรวมเศรษฐกิจไทยได้ถึงจุดต่ำสุดแล้ว และกำลังจะปรับตัวดีขึ้นแบบค่อยเป็นค่อยไป
– นายนิคอส โวทซิส รมว.มหาดไทยของกรีซ เปิดเผยว่า กรีซคงจะไม่สามารถชำระหนี้หนี้ให้กับกองทุนการเงินระหว่างประเทศ (IMF) ในงวดเดือนมิ.ย.ได้ นอกเสียจากว่ากรีซจะบรรลุข้อตกลงกับเจ้าหนี้ต่างประเทศเกี่ยวกับการให้ความช่วยเหลือด้านการเงินเพิ่มเติม
– ธนาคารกลางอังกฤษ(BOE) ทำรายงานประเมินความเสี่ยงและผลพวงต่างๆ หากอังกฤษถอนตัวจากการเป็นสมาชิกของสหภาพยุโรป (EU) ภายใต้ชื่อ “Project Bookend” ที่ระบุถึงประเด็นต่างๆ เรื่องเศรษฐกิจและการเงินที่จะเกิดขึ้นจากสถานการณ์ดังกล่าว
– จีนมีแนวโน้มที่จะประกาศโครงการนำร่องการปฏิรูปภาษีมูลค่าเพิ่ม (VAT) ชุดสุดท้าย ในภาคอุตสาหกรรมก่อสร้าง อสังหาริมทรัพย์ และการบริการด้านการเงินในช่วงต้นเดือนมิ.ย. ซึ่งหากการปฏิรูป VAT มีผลบังคับใช้ การทดสอบครั้งใหม่นี้จะทำให้จีนสามารถยกเลิกการจัดเก็บภาษีธุรกิจ และเปลี่ยนแปลงจากการเก็บภาษีธุรกิจไปเป็นภาษี VAT ทั่วประเทศได้อย่างสมบูรณ์
 
ที่มา: สำนักข่าวอินโฟเควสท์